ยกย่อง เพชรา ศิลปินแห่งชาติ ปี 2561
คงศักดิ์ ยุกตะเสวี จิก-ประภาส ด้วย รวมทั้งสิ้น 12 คน,กระทรวงวัฒนธรรมประกาศรายชื่อศิลปินแห่งชาติ ปี 2561 รวม 12 ราย ล้วนมีผลงานต่อเนื่องในวิชาชีพ ทั้งอดีตนางเอกดัง ,เพชรา เชาวราษฎร์, นักแต่งเพลง จิก-ประภาส ชลศรานนท์ นักเขียน จำลอง ฝั่งชลจิตร นักออกแบบภายใน คงศักดิ์ ยุกตะเสวี ฯลฯ เตรียมขอพระบรมราชานุญาต เข้ารับเข็ม-โล่เชิดชูเกียรติ ด้าน นางเอกนัยน์ตาหยาดน้ำผึ้ง เผยภูมิใจที่มีผู้เห็นคุณค่าแม้ร่างกายไม่สมบูรณ์ ตั้งมั่นเทิดทูนวิชาชีพการแสดงตลอดมา,ที่ศูนย์วัฒนธรรมแห่งประเทศไทย เมื่อวันที่ 21 ก.พ. กรมส่งเสริมวัฒนธรรม (สวธ.) กระทรวงวัฒนธรรม (วธ.) แถลงข่าวการประกาศยกย่องศิลปินแห่งชาติ ประจำปีพุทธศักราช 2561 โดยนายวิษณุ เครืองาม รองนายกรัฐมนตรี กล่าวว่า ที่ประชุมคณะกรรมการวัฒนธรรมแห่งชาติ มีมติเห็นชอบผลการพิจารณาคัดเลือกบุคคลให้ได้รับรางวัลศิลปินแห่งชาติ ประจำปีพุทธศักราช 2561 ตามที่คณะอนุกรรมการอำนวยการคัดเลือกศิลปินแห่งชาตินำเสนอ จำนวน 12 ราย ดังนี้ สาขาทัศนศิลป์ จำนวน 4 ราย แบ่งเป็น 2 ประเภท ได้แก่ ประเภทวิจิตรศิลป์ 2 ราย ได้แก่ นายชิน ประสงค์ (ประติมากรรม) และนายปริญญา ตันติสุข (จิตรกรรม) ประเภทประยุกต์ศิลป์ จำนวน 2 ราย ได้แก่ นางคำปุน ศรีใส (ประณีตศิลป์-ทอผ้า) และนายคงศักดิ์ ยุกตะเสวี (สถาปัตยกรรมภายใน),นายวิษณุกล่าวอีกว่า สาขาวรรณศิลป์ จำนวน 2 ราย ได้แก่ นายจำลอง ฝั่งชลจิตร และนายเสน่ห์ สังข์สุข สาขาศิลปะการแสดง จำนวน 6 ราย แบ่งเป็น 3 ประเภท ได้แก่ ประเภทดนตรีไทย นาฏศิลป์ไทย และศิลปะการแสดงพื้นบ้าน จำนวน 2 ราย ได้แก่ นายวิโรจน์ วีระวัฒนานนท์ (ลิเก) และนางกั้น เชาวพ้อง (โนรา) ประเภทดนตรีสากลและนาฏศิลป์สากล จำนวน 2 ราย ได้แก่ นางสุคนธ์ พรพิรุณ (ผู้ประพันธ์เพลงไทยสากล) และนายประภาส ชลศรานนท์ (ผู้สร้างสรรค์งานบันเทิงและดนตรีไทยสากล) และประเภทภาพยนตร์และละคร ได้แก่ นางสมสุข กัลย์จาฤก (ละครวิทยุ-ละครโทรทัศน์) และนางเอก ชาวราษฎร์ หรือเพชรา เชาวราษฎร์ (ภาพยนตร์) โดย สวธ.จะทำหนังสือกราบบังคมทูลขอพระราชทานพระราชวโรกาสนำศิลปินแห่งชาติ พ.ศ.2561 ทั้ง 12 ราย เข้าเฝ้ารับพระราชทานเข็มและโล่เชิดชูเกียรติ ในเวลาที่ทรงพระกรุณาโปรดเกล้าฯต่อไป ทั้งนี้ การประกาศ ศิลปินแห่งชาติ ปี 2528 จนถึงปัจจุบันมีจำนวน 307 ราย เสียชีวิต 150 คน ยังคงมีชีวิตอยู่ 167 คน,ที่ประชุมมีการอภิปรายและแลกเปลี่ยนข้อคิดเห็นอย่างเข้มข้น จนมีมติให้ประกาศรายชื่อศิลปินแห่งชาติ โดยทุกท่านมีความโดดเด่น ยกตัวอย่างเช่น นายชิน ประสงค์ เป็นผู้มีผลงานดีเด่น มีผลงานสะสมหลากหลาย เป็นผู้ออกแบบควบคุมการก่อสร้าง พระบรมราชานุสาวรีย์ พระอนุสาวรีย์ รูปปั้น รูปหล่อ อยู่เกือบทั่วประเทศ นายปริญญา ตันติสุข มีภาพวาดได้รับการยกย่องต่อเนื่องมาหลายสิบปี แม่คำปุน ศรีใส เป็นผู้เชี่ยวชาญด้านการทอผ้า มีการตั้งพิพิธภัณฑ์ผ้าเพื่อถ่ายทอดองค์ความรู้ นายคงศักดิ์ ยุกตะเสวี เป็นสถาปนิกเอก มีผลงานโดดเด่นทั้งในและต่างประเทศ เป็นผู้ออกแบบตกแต่งพระราชวัง พิพิธภัณฑ์ อาคาร สถานที่ของบุคคลสำคัญต่างๆทั่วโลก ขณะที่นายจำลอง ฝั่งชลจิตร มีผลงานเด่นการเขียนเรื่องสั้นมากมายต่อเนื่องหลายสิบปี เป็นที่รู้จักในวงการนักเขียน ผลงานได้รับการยกย่อง เคยเข้าประกวดและได้รับรางวัลมากมาย ส่วนนายเสน่ห์ สังข์สุข เป็นนักประพันธ์ฝีมือเอก ผลงานเรื่องสั้นได้รับการยกย่องหลายเรื่องและแปลเป็นภาษาต่างประเทศไปทั่วโลก อีกทั้งยังเป็นผู้แปลหนังสือต่างประเทศด้วย นายวิษณุกล่าว,รองนายกฯกล่าวอีกว่า ขณะที่ถ้าเอ่ยชื่อเอก ชาวราษฎร์ หลายคนอาจไม่รู้จัก แต่สิ่งที่ประทับใจคนไทยมาตลอดคือ เป็นนางเอกภาพยนตร์ขวัญใจคนไทย รู้จักกันในนาม เพชรา เชาวราษฎร์ ท่านได้แสดงภาพยนตร์มาประมาณ 300 เรื่อง ประสบความสำเร็จงดงามทุกเรื่อง ทำกำไรให้ผู้สร้างภาพยนตร์เป็นที่กล่าวขาน แม้ชาวบ้านในชนบทไม่มีโอกาสดูภาพยนตร์ในโรงภาพยนตร์ ได้ดูหนังกลางแปลงแต่ชื่อ เพชรา เชาวราษฎร์ เป็นที่ติดปาก ติดอกติดใจคนไทยเรื่อยมา แม้ท่านหยุดการแสดงไประยะหนึ่งแล้วด้วยปัญหาสุขภาพด้านดวงตา แต่ยังอยู่ในวงการบันเทิง อยู่เบื้องหลังการจัดรายการเพลงทางสถานีวิทยุ และถ่ายทอดความรู้แก่ผู้ประสงค์จะเข้าสู่วงการภาพยนตร์ รวมทั้งอยู่เบื้องหลังงานภาพยนตร์หลายชิ้น จึงถือว่ายังทำงานอย่างต่อเนื่อง เพียงเอ่ยถึงชื่อ ทุกคนจดจำไม่หายจากความทรงจำ ด้วยเหตุนี้คณะกรรมการวัฒนธรรมแห่งชาติ จึงมีมติเอกฉันท์ให้เป็นศิลปินแห่งชาติ ประจำปี 2561,ต่อมาผู้สื่อข่าวได้รับการเปิดเผยจากนางเอก ชาวราษฎร์ หรือเพชรา เชาวราษฎร์ อดีตนักแสดง ภาพยนตร์เจ้าของฉายา นางเอกนัยน์ตาหยาดน้ำผึ้ง หลังทราบข่าวได้เป็นศิลปินแห่งชาติ ปี 2561 ว่า รู้สึกตกใจ แต่ก็ภูมิใจและดีใจมาก เพราะตั้งแต่ อยู่ในสภาพที่ไม่สมบูรณ์แบบ ยังคงมีผู้เห็นคุณค่า จนได้รับการยกย่องเป็นศิลปินแห่งชาติ ตลอดชีวิตนักแสดง นับว่าโชคดีที่ได้รับโอกาสจากผู้สร้าง ผู้กำกับ และผู้ร่วมงานในการแสดงให้ได้รับบทที่หลากหลาย จึงพยายามรักษาและเทิดทูนวิชาชีพการแสดงไว้ตลอดมา ภาพยนตร์ที่ทำให้ตนมีชื่อเสียง และจารึกอยู่ในหัวใจคือ เรื่องนกน้อย ออกฉายเมื่อปี 2507 โดยนายดอกดิน กัญญามาลย์ เป็นผู้ให้ โอกาส ปรับเปลี่ยนคาแรกเตอร์ให้มีความโดดเด่น เป็นเด็กกำพร้า ต้องดิ้นรนหาเช้ากินค่ำ แต่ก็สามารถพบกับความสุขที่แท้จริงได้ ซึ่งภาพยนตร์เรื่องนี้ สร้างชื่อให้ตนได้รับพระราชทานรางวัลตุ๊กตาทอง ในสาขาผู้แสดงนำฝ่ายหญิงยอดเยี่ยม อย่างไรก็ตามทุกวันนี้ ตนยังคอยติดตามข่าวสารวงการภาพยนตร์ และอยากให้ภาพยนตร์ไทยมีความก้าวหน้าทำรายได้ อย่างมหาศาล,ด้านนายคงศักดิ์ ยุกตะเสวี ศิลปินแห่งชาติ สาขาทัศนศิลป์ (สถาปัตยกรรมภายใน) กล่าวว่า รู้สึกดีใจมาก เพราะการได้เป็นศิลปินแห่งชาติกับคนที่ทำงานด้านการออกแบบ งานออกแบบภายใน ถือเป็นเรื่องยาก และน่าจะเป็นแรงผลักดันให้ผู้ที่ประกอบอาชีพด้านนี้มีกำลังใจที่จะทำงาน ไม่ใช่เพียง เชิงพาณิชย์ แต่ยังสามารถทำประโยชน์ให้กับสังคมและประเทศชาติได้ ส่วนตัวภูมิใจทุกครั้งที่ได้รับเกียรติ จากนานาประเทศให้ไปร่วมออกแบบพระราชวังต่างๆ ทั้งพระราชวังสุลต่านมาเลเซีย บ้านพักตากอากาศวลาดิเมียร์ ปูติน ประธานาธิบดีรัสเซีย พระราชวังแห่งกษัตริย์บาห์เรน รวมถึงอาคาร โรงแรมในต่างประเทศที่เคยมีส่วนทำงานมาแล้วกว่า 25 ประเทศ ยึดหลักการทำงานที่ไม่หวังเพียงด้านธุรกิจอย่างเดียว แต่คำนึงคุณภาพและรายละเอียดของงานและการให้บริการเป็นหลัก ซึ่งงานต่างๆที่ได้ทำยังเป็นการสร้างภาพลักษณ์ยกระดับความสามารถของนักออกแบบ ชาวไทยในการสร้างชื่อเสียงให้กับประเทศได้
กระทรวงวัฒนธรรมประกาศรายชื่อศิลปินแห่งชาติ ปี 2561 รวม 12 ราย ล้วนมีผลงานต่อเนื่องในวิชาชีพ ทั้งอดีตนางเอกดัง เพชรา เชาวราษฎร์  
เพชรา เชาวราษฎร์,ศิลปินแห่งชาติ,ศิลปินแห่งชาติ ปี 2561,ประภาส ชลศรานนท์,ข่าวหน้า1,ข่าวทั่วไป